Il-kawżi pendenti fil-qrati Għawdxin naqsu b'19%. Dan meta April ta' din is-sena kien imqabbel ma' April 2012. Statistika li kisbet il-gazzetta KullĦadd, mingħand kelliema għall-Ministeru tal-Ġustizzja, tikkonferma kif, filwaqt li f'April 2012 kien hemm iktar minn 800 każ pendenti, illum dawn niżlu għal madwar 500. Dan it-tnaqqis fil-każijiet pendenti kien mifrux fuq il-qrati kollha ta' Għawdex, iżda minn dawn l-ikbar tnaqqis ġie rreġistrat fil-Qorti Ċivili Prim'Awla (21%), fil-Qorti Ċivili tal-Familja (16%), u fil-Bord li Jirregola l-Kera (52%). L-effiċjenza tal-qrati titkejjel bi tliet parametri importanti. Dawn huma l-persentaġġ ta' kemm jinqatgħu każi iktar milli jidħlu, in-numru ta' każi ġodda, ir-rata ta' ħeffa tal-kawżi li titkejjel fi ġranet, u n-numru ta' każijiet pendenti. It-titjib kien possibbli minħabba li tjiebet dik magħrufa bħala clearance rate. Din turi jekk il-qrati humiex qed ilaħħqu man-numru ta' każijiet ġodda. Minħabba f'hekk, rata pożittiva trid tkun dejjem fuq 100%, li jfisser li l-qrati qed jaqtgħu iktar każijiet minn numru ta' każijiet ġodda. Rata pożittiva ta' fuq 100% tfisser ukoll li mhux qed jiżdiedu l-każijiet pendenti; jiġifieri mhux qed jiżdied dak li jissejjaħ backlog. Meta nħarsu lejn din ir-rata maħduma fuq l-ewwel erba' xhur tas-sena (Jannar sa April) għal dawn l-aħħar ħames snin, insibu li l-aħjar rati ġew irreġistrati fl-2015 u 2016. Fil-fatt, waqt li fl-ewwel erba' xhur tal-aħħar sena ta' Gvern Nazzjonalista kien hemm clearance rate ta' 135%, din splodiet għal 175% u 147% fl-ewwel erba' xhur tas-sena li għaddiet u din is-sena. Dan wassal biex issa, fl-2016, qed tkun esperjenzata l-aħjar rata ta' ħeffa tal-kawżi tul dawn l-aħħar ħames snin. F'Għawdex hemm seba' qrati, tribunali jew bordijiet li jisimgħu kawżi ċivili u kummerċjali fl-ewwel smigħ. Hemm ukoll il-Qorti tal-Appell Ċivili Inferjuri li tisma' appelli minn kawżi ta' portata żgħira, filwaqt li l-appelli mill-kawżi ta' portata ikbar jinstemgħu Malta mill-Qorti tal-Appell Ċivili Superjuri. "Meta wieħed janalizza dawn il-figuri kollha flimkien, jidher biċ-ċar li l-qrati ċivili u kummerċjali f'Għawdex ukoll qegħdin jirsistu biex itejbu l-effiċjenza tagħhom ħalli l-poplu jiġi moqdi aħjar," qalet kelliema għall-Ministeru tal-Ġustizzja. "Filwaqt li forsi wieħed jista' jgħid li għadu kmieni fis-sena biex inkejlu sewwa l-progress miksub, din l-istatistika, imqabbla mal-istess żmien tul dawn l-aħħar ħames snin, tgħinna nifhmu li l-miżuri li qed jiġu implimentati qed jgħinu biex tiżdied l-effiċjenza kemm f'Malta kif ukoll f'Għawdex. Aħna nirrikonoxxu u napprezzaw l-isforz ġenwin li qed isir mill-Ġudikatura, u biħsiebna nkomplu fil-ħidma tagħna sabiex nassistu fil-kisba ta' riżultati aħjar," kompliet tgħid il-kelliema għall-Ministeru tal-Ġustizzja.